google/wiki40b huggingface dataset:
Halléngården

Kontroverser rundt eiendomsovertagelsen og fredningen

I 2002 ble eiendommen, samt Halléns hytte i Eggedal, kjøpt av eiendomsinvestor Thorstein Thune. Salget har vært gjenstand for flere rettstvister med Halléns arvinger, som har hevdet at faren på dette tidspunktet var dement og ble lurt. I september 2012 fikk arvingene medhold i Eiker, Sigdal og Modum tingrett, som opphevet salget av hytta.
Forretningsdriften tok slutt i 2004, etter at Ulf Hallén ble innlagt på pleiehjem hvor han døde tre år senere. En leieavtale med Hennes og Mauritz var allerede fremforhandlet, men de trakk seg da Byantikvaren vedtok midlertidig fredning av interiøret kort tid etter stengingen. Fire år senere ble bygget oppgradert fra Byantikvarens gule liste til fullstendig fredning. Thune har flere ganger protestert mot fredningen, som han hevder gjør det ulønnsomt å vedlikeholde bygget. Byantikvaren har på sin side påpekt at etter mange år uten vedlikehold er bygget en fare for publikum i området.
I 2013 tapte Thune en erstatningssak mot Oslo kommune og Riksantikvaren om tapt fortjeneste, og i desember 2013 startet Riksantikvaren sikring av bygget for egne midler.
Land grid array

Land grid array (LGA) er et overflatemontert feste for integrerte kretser der kontaktpinnene ligger på sokkelen, i motsetning til PGA der pinnene befinner seg på mikroprosessoren. LGA er vanlig på prosessorsokler for stasjonære PC-er og tjenere. Bruken av LGA gjør det mulig å ha kontaktpunktene tettere til hverandre enn ved bruk av andre utforminger.
Israel-lobbyen

Israel-lobbyen er en betegnelse som benyttes, først og fremst i USA, om ulike organisasjoner som påvirker eller forsøker å påvirke andre lands politikk til fordel for Israel. Begrepet benyttes hovedsakelig av kritikere av Israel eller av politikken som føres i forhold til Israel, men også til tider av medlemmer av lobbyen.

Organisasjoner og innflytelse

American Israel Public Affairs Committee (AIPAC) regnes som den mest innflytelsesrike organisasjonen innenfor Israel-lobbyen i dag. Tidligere medlem av Representantenes hus Paul Findley ga i 1989 ut en bok, They Dare to Speak Out, der han kritiserte Israel-lobbyens makt.
Statsviterne John Mearsheimer og Stephen Walt lanserte i 2006 en undersøkelse der de konkluderte med at Israel-lobbyen hadde stor makt over amerikansk utenrikspolitikk. Det har også blitt hevdet at Israel-lobbyen har stor påvirkning ved valg, blant annet har det vært hevdet at Cynthia McKinney to ganger har tapt primærvalg i Georgia på grunn av lobbyens påvirkning, men det er også gitt andre forklaringer på McKinneys tap.

Begrepsbruk

Kritikere av begrepet «Israel-lobbyen», mener at det i flere sammenhenger brukes retorisk på en måte som minner om konspirasjonsteorier liknende Sions vises protokoller, slik for eksempel Haavard Koppang ble anklaget for da han skrev en kritisk kronikk i 2006. Samtidig omtaler AIPAC seg selv som «Den amerikanske pro-Israel lobbyen», og grunngir behovet for denne lobbyen med allmenne demokratiteoretiske betraktninger der lobbyvirksomhet ansees som en positiv og til tider nødvendig komponent av demokratiet. Det er også pro-arabiske lobbygrupper som er aktive i USA, selv om disse ikke kan oppvise den samme styrken som Israel-lobbyen.
I blant brukes begrepet den sionistiske eller den pro-sionistiske lobbyen. Andre, deriblant den israelske historikeren Avi Shlaim, benytter seg av begrepet den jødiske lobbyen.

Innflytelse

Det er stor uenighet rundt hvor stor makt Israel-lobbyen har. Noam Chomsky har eksempelvis gått mot Mearsheimer og Walts påstander med den begrunnelsen at den politikken USA fører i Midtøsten ville de ført uavhengig av Israels vilje. Statsviteren Eliot A. Cohen har hevdet at, dersom Israel-lobbyen var så mektig som kritikerne hevder, ville ikke hans jødiske sønn vært sendt til å krige i Irak. Alan Dershowitz, på sin side, mener at påstander om en mektig Israel-lobby bare er en fortsettelse av århundrers forsøk på å trekke jøders lojalitet i tvil.

Utenfor USA

Begrepet er ikke like mye brukt utenfor USA, men organisasjoner som American Jewish Committee, Anti-Defamation League og Simon Wiesenthal-senteret driver med lobby-virksomhet utenfor USA.
Blant annet da fylkestinget i Sør-Trøndelag vedtok boikott av Israel, ble dette vedtaket anklaget for å være anti-semittisk og derfor uakseptabelt, og da Haavard Koppang skrev en kritikk av Israel-lobbyen skrev Simon Wiesenthal-senteret et brev til Handelshøyskolen BI der de ba om at Koppangs ansettelsesforhold ved instituttet burde vurderes.
Hovden Sportsklubb

Skøytegruppa

Klubben var arrangør av Sprint-NM på skøyter 1990 og Stafett-NM på skøyter 1990 som gikk samtidig samme sted. Mesterskapene skulle vært arrangert på Hovden, men på grunn av værforhold ble de flyttet til Skien og Skien Isstadion. Det var klubbens representant (Roger Strøm), og Minna Nystedt, IF Fram (fra Strøms tidligere klubb) som vant hver sin klasse i senior sprint. I stafett-NM var det Oslo Skøiteklub for herrer, og Sportsklubben Ceres for damer som vant.

Skigruppa

Emil Holmeide Blattmann deltok i NM i Alpint 2011 i utfor og fikk en 9.-plass.
Nils Harald Sødal

Bibliografi

Høsten 2007 gav han ut romanen For ingens øyne på Piratforlaget. Året etter fulgte han opp med opera-romanen Scenebetennelse, og i 2011 kom den kritikerroste Fuglene under himmelen, en roman basert på en sann historie. Romanens hovedperson Sarah er en flyktning fra Pajok i Sør-Sudan som kommer til Norge.
Bulborhodopis

Utbredelse

Arten lever i Assam, India.
Hayabusa

Hayabusa (japansk はやぶさ, «vandrefalk») var en ubemannet japansk romsonde som ble skutt opp 9. mai 2003 av Japan Aerospace Exploration Agency (JAXA). Den skulle samle prøver fra en liten asteroide i nærheten av jorden og deretter returnere hit med dem. Asteroiden heter 25143 Itokawa (1998SF36) (dimensjoner: 540 × 270 × 210 meter).
Romsonden Hayabusa, tidligere kjent som MUSES-C (ミューゼスＣ), var fremme ved Itokawa i midten av september 2005 hvor sonden studerte asteroidens form, kretsløp, topografi, farve, sammensetning, tetthet og historie.
Romsonden foretok ikke en tradisjonell landing på asteroiden, men den kom svært nær og skjøt ut en liten kule som virvlet opp støv og partikler. Dette materialet ble samlet i et rør, og etter diverse tekniske vanskeligheter klarte den å returnere til jorden. Den landet i Australia 13. juni 2010 (UTC).

Resultat fra ferden

JAXA kom med foreløpige resultater i juni 2006. Disse viser at asteroider på kollisjonskurs med jorden ikke trenger å være så farlige som man tidligere har trodd. Hayabusas nesten-landing viser at asteroidene er mere porøse enn tidligere antatt og at de kan løse seg opp før de treffer bakken på jorden.
Itokawa, asteroiden som den japanske romsonden besøkte, er en meget løs samling av stein og grus, som bare såvidt holdes sammen av sitt egen svake gravitasjonsfelt.
Joseph Ratzinger den eldre

Liv

Joseph Ratzinger tjenestegjorde i mange år i Bayerns statspoliti (Landespolizei). Etter nasjonalsosialistenes maktovertagelse, da han allerede var en eldre mann, måtte familien flytte mange ganger på grunn av Ratzingers anti-nazistiske holdning. Fra 1936 tjenestegjorde han i det nye føderale politiet, frem til han året etter, 60 år gammel, gikk av med pensjon og slo seg ned i den lille byen Traunstein, hvor han tilbragte resten av sitt liv. Han opplevet at begge hans sønner ble prester i 1950, og da han døde i 1959 var Joseph Ratzinger den yngre allerede professor og en anerkjent teolog.
Maurløver

Utseende

Maurløver skiller seg fra andre nettvinger ved klubben ytterst på antennen. De har bitende munndeler og to par vinger som ofte er ganske like hverandre. Maurløvene er middels store til store (vingespennet kan være over 10 centimeter) nettvinger med slank kropp. De kan overflatisk minne om øyenstikkere, men flyr helt annerledes. Antennene er nokså korte, i motsetning til familien Nymphidae som de ellers kan ligne på. Hodet er mer eller mindre trekantet sett forfra, kjevene kan være relativt store med tyggende munndeler. Vingene er lange og forholdsvis smale med et tett årenett, ofte med svarte eller gule flekker eller mønstre. De to vingeparene er nokså like på form. Beina er korte men ofte forholdsvis kraftige. Bakkroppen er lang og sylindrisk, cerci er ofte temmelig lange og bladformede.
Larvene har en kort, mer eller mindre pæreformet kropp, et stort hode og lange, sigdformede kjever. I motsetning til de voksne dyrene er de rovdyr. Kjevene består av to deler: kraftige mandibler og tynne laciniae, som er en del av maksillene. Sistnevnte virker som rør for å sprøyte fordøyelsesenzymer inn i byttet og suge ut det oppløste innholdet etterpå.

Levevis

Maurløvene lever helst på varme, tørre steder, særlig på gressmark, også i svært tørre områder. De unngår lukket skog.
Maurløvene har en flagrende flukt, helt ulik øyenstikkernes rettlinjede, og de er lite utholdende flygere og finnes bare i nærheten av der de levde som larve. De fleste artene flyr mest om natten men noen er også dagaktive.
Maurløver har fullstendig forvandling og må gjennom et puppestadium før de blir kjønnsmodne (imago).
Maurløver er mest kjent for larven som lager en fangstgrop i løs sand, selv om dette bare gjelder noen få av de ca. 300 slektene. Fangstgropen er perfekt traktformet med glatte vegger. I den sitter larven, delvis nedgravd, i bunnen og fanger dyr (maur og andre insekter som løper på bakken) som faller nedi. Larven merker om et insekt er i ferd med å skli ned i gropen og kan i så fall kaste sand på insektet for å få det til å falle lenger ned. 
Larvene er vanligvis tunge og trege, men noen er mer bevegelige. Også de som ikke lager fangstgroper, sitter stort sett stille og venter på at et bytte skal passere, og kan finnes under jorden, under steiner, i hule trær, under løs bark etc., men sjelden ute i friluft.

Utbredelse

Maurløver er utbredt i alle verdensdeler unntatt polarstrøkene, men de fleste artene lever i varme, tørre områder, særlig artsrike er de i tørre områder i det sørlige Afrika.
I Norge finnes det bare to arter, og maurløvene er sjeldne. Myrmeleon formicarius er den mest utbredte arten, men også den finnes bare der det er et varmt klima. De er funnet mest på sør og østlandet, rundt Oslofjorden, samt ved Kvam i Gudbrandsdalen og i Tafjord og ved Sunndalsfjorden, Møre og Romsdal.
Myrmeleon bore er en meget sjelden art som bare er kjent fra noen få sandstrender ved Oslofjorden. Den er sterkt utsatt for tråkk og ferdsel på strendene og er sannsynligvis en av Norges mest truede insektarter.
Alphinellus

Utseende

Middelsstore, gråbrune trebukker. Antennene er omtrent så lange som kroppen. Pronotum er nærmest klokkeformet sett overnfra, med en skarp, bakoverrettet tann langt bak på hver side. Dekkvingene er jevnbrede, bakerst rundede, tett og kraftig punkterte, langs sømmen med en serie av tre opphøyde lengdekjøler.

Levevis

Larvene lever i død ved, gjerne under barken av nyfelte stokker av bartrær.

Utbredelse

Arten er utbredt i Mellom-Amerika, fra det østlige Mexico i nord til Costa Rica i sør.
Fouriertransformasjon

Fouriertransformasjon er i matematikk en operator som avbilder en funksjon f(t) inn på en ny funksjon F() ved hjelp av integrasjon.   Operatoren er fått navn etter den franske matematikeren Jean Baptiste Joseph Fourier. Fouriertransformasjoner har stor betydning i fagfelt der det opptrer bølger og andre periodiske fenomener, for eksempel innen akustikk, hydrodynamikk, billedbehandling og digital signalbehandling.  Anvendelser spenner fra lagring av bilder, frekvensanalyse av lyd, analyse av krystallstrukturer, til løsning av differensialligninger. For mange grener av fysikk og matematikk er fouriertransformasjon et standardverktøy.
Både argument og funksjonsverdi i fouriertransformasjonen er i generell form en kompleks funksjon av en  reell variabel.  Ofte vil argumentet t i den opprinnelige funksjonen representere tid, og argumentet  i den transformerte funksjonen representerer da frekvens.  Det er vanlig språkbruk å si at funksjonen f er definert i tidsdomenet, mens den transformerte F er definert i frekvensdomenet. Fouriertransformasjonen omformer et tidssignal til bølgefunksjoner.
Fouriertransformasjonen er definert for både kontinuerlige
og diskrete signaler. Denne artikkelen beskriver kun den kontinuerlig transformasjonen. For diskret versjon se fourieranalyse og diskret fouriertransform.

Egenskaper

Fouriertransformasjonen har følgende egenskaper
Mattheus Kantakouzenos

Biografi

Mattheus Asanes Kantakouzenos var sønn av den bysantinske keiser Johannes VI Kantakouzenos og hans kone Irene Asanina som var barnebarn av den bulgarske tsar Ivan Asen III. Han støttet sin far under den bysantinske borgerkrigen 1341-1347 mellom Johannes VI og Johannes V Palaiologos, og som takk for støtten fikk han overherredømme over deler av Trakia fra 1347. Han ble utnevnt til medkeiser i Østromerriket fra 1353 under en ny borgerkrig som hadde brutt ut mellom de to Johannes’er.
Fra sitt sete i byen Gratini i Trakia ledet han flere angrep mot Serbia. I allianse med tyrkiske styrker forsøkte han å innta Serres, men han ble beseiret i kamp i 1356 eller 1357 av en serbisk hær under caesar Vojihna. Mattheus ble tatt til fange, og serberne planla å kreve løsepenger for å sette ham fri. Johannes V, som raskt hadde okkupert noe av Mattheus’ områder, tilbød en større sum for å få utlevert ham.
Mattheus ble holdt fanget forskjellige steder, og han måtte etter hvert gi avkall på sin keisertittel og fikk reise til sin bror som var despot i Morea. Etter brorens død i 1380 overtok Mattheus styret i Morea, Han styrte først sammen med sin sønn Demetrios I Kantakouzenos, men denne døde allerede året etter. Mattheus døde i 1383.
Luna (La Union)

Luna (Bayan ng Luna) er en kommune i Filippinene. Kommunen ligger på øya Luzon, og tilhører provinsen La Union. Folkemengden var på 35 802 innbyggere i 2015.
Luna er inndelt i 40 barangayer.
Sør-Gudbrandsdal prosti

Sør-Gudbrandsdal prosti er et aktivt prosti underlagt Hamar bispedømme. Prostiet ble opprettet 01.05.1871, iflg. kgl.res. 18.03.1871, ved deling av Gudbrandsdalen prosti i Søndre og Nordre Gudbrandsdal prostier.
Yichang

De tre kløfter-universitetet

I 2002 fikk Yichang et stort universitet, De tre kløfter-universitetet. Det er resultat av sammenslåing av Universitetet for hydraulikk og elektroteknikk og Hubei Tre kløfter-universitetet. Det er det største (2010) universitetet i provinsen Hubei utenfor proivinshovedstaden Wuhan, med over 20.400 studenter.  Opprettelsen av universitetet henger sammen med De tre kløfters demning, som var under bygning i Yichang da.

Tog

Hankou–Yichang-høyhastighetsjernbane, åpnet i 2012, løper fra Hankou (Wuhan til Yichang.
Erik Hoftun

Spillerkarriere

I en årrekke spilte Hoftun midtstopper på Rosenborg. Han har også spilt 30 kamper for det norske landslaget. Hoftun er en av relativt få norske landslagsspillere i nyere tid som aldri har spilt for et aldersbestemt landslag.
Hoftun startet sin seniorkarriere i den lokale 3.-divisjonsklubben KIL/Hemne. I 1992 dro han til Molde, hvor han raskt ble fast på førstelaget. Han spilte to sesonger i Molde før han ble kjøpt av Rosenborg i 1994. Som Rosenborg-spiller har Hoftun vært med på å vinne 11 seriemesterskap, og spilt en rekke kamper i Mesterligaen. Hele 6 år på rad – årene 1995–2000 vant Erik Hoftun Kniksenprisen som beste forsvarer. Ingen andre aktive fotballspillere har vunnet Kniksenprisen mer enn 3 år på rad, eller mer enn 4 priser totalt. Han ble kåret til Årets spiller i norsk fotball av VG i 1997, 1998 og 2001.
I 2004 ble han også av UEFA kåret til den 86. beste spilleren i Europa gjennom tidene. Foran stjerner som Paolo Rossi, Ronald Koeman, Olivier Kahn og Patrick Vieira. «Rosenborg and Norway's defender is a legend in his home country. He's provided stability for his club in a remarkable 74 Champions League games since 1995,» het det i uttalelsen til juryen bestående av 300 fotballpersonligheter.
Hoftun var med i den norske VM-troppen i Frankrike-VM i 1998, men satt på benken hele turneringen. Han ville sannsynligvis fått spille i EM-sluttspillet to år senere, men måtte melde forfall på grunn av skade.
Etter lang spekulasjon i pressen om at han skulle forlate Rosenborg, tok Hoftun konsekvensen av lite spilletid og begynte å se seg om etter ny klubb sommeren 2005. Det så lenge ut til at han skulle signere for den svenske klubben GIF Sundsvall, men i siste øyeblikk kom Bodø/Glimt på banen. Den kriserammede Nordlandsklubben sendte både trener Ola Haldorsen og tidligere Rosenborgkollega Runar Berg til Trondheim for å forhandle med Hoftun. Han ba om natta til å tenke på det. 20. juli signerte han for eliteseriekollega Bodø/Glimt.

Meritter

Seriemester: 1994, 1995, 1996, 1997, 1998, 1999, 2000, 2001, 2002, 2003 og 2004. 

Norgesmester: 1995, 1999 og 2003. 

Kniksenpris for årets forsvarsspiller: 1995, 1996, 1997, 1998, 1999 og 2000.
Hoftun innehar en andreplass bak Roar Strand blant de mestvinnede fotballspillere i Norge‎.
S-125 Neva

S-125 Neva (NATO-rapporteringsnavn SA-3 Goa eller SA-N-1  Goa) er en sovjetisk bakke-til-luft-missilsystem utviklet som et komplement til S-75  «Dvina»

Stridserfaring i Jugoslavia

Det som vekket mest oppmerksomhet var en hendelse 27. mars 1999, da Serbia skjøt ned en amerikansk F-117 Nighthawk-fly. Dette var første gangen et stealth-fly ble skutt ned. Dette medførte også at noe av teknikken rundt stealth ble kjent.
2. mai samme året ble en F-16 Falcon skutt ned av Neva-missil.
Jasličkári

Jasličkári, jaslickare eller betlehemci) er en julestradisjon blant katolikker i Slovakia. En gruppe unge menn besøker nabolagets hjem og fremfører resitasjoner og sanger til minne om begivenhetene rundt Jesu fødsel. De er ikledt drakter som fremstiller dem som hyrder eller engler og har med seg hyrdestaver og en julekrybbe. De ledsages gjerne av barn eller andre som synger julesanger.
Type 26 revolver

Tjeneste

Våpenet var i tjeneste under den russisk-japanske krig, samt første og andre verdenskrig. Den var opprinnelig tiltenkt som sidevåpen i kavaleriet, men pga mangel på pistoler ble den brukt i alle våpengrener, og var i tjeneste frem til 1945.

Design

Den er av typen topp-brekk revolver, og bygget på et Smith & Wesson design. Den har hane uten tommelgrep og er derfor kun avtrekkerspent. Avtrekket er relativt tungt. Den bruker en 9 mm patron som er laget kun til denne revolveren. Den er tilsvarende i størrelse til .38 S&W, men de kan ikke brukes om hverandre.
Nora Neset Gjøen

Landslag

Gjøen spilte første A-landslagskamp for Norge da Norge møtte Sverige i Portugal 13. mars 2013. Gjøen var også med i Norges tropp til EM i fotball for kvinner 2013, hvor laget fikk sølv etter tap mot Tyskland.
China Today

China Today (kinesisk: 《今日中国》, pinyin: Jīnrì Zhōngguó) er et tidssktift som utgis på flere fremmedspråk i Beijing i Folkerepublikken Kina. Det ble grunnlagt i 1951 som China Reconstructs (《中国建设》, Zhōngguó jiànshè) på oppfordring av Zhou Enlai av Soong Ching-ling, Israel Epstein og Chen Hansheng.
Tidsskriftet utkommer på kinesisk, engelsk, tyskm fransk, spansk, arabisk og tyrkisk.
Pirquet (månekrater)

Pirquet er et krater på Månen, oppkalt etter rakettforskeren Guido von Pirquet (se Pirquet).
Mengcun

Mengcun (kinesisk: 孟村回族自治县; pinyin: Mèngcūn huízú Zìzhìxiàn) er et autonomt fylke for huikinesere i byprefekturet Cangzhou i provinsen Hebei i Folkerepublikken Kina.
Befolkningen var på 180 047 innbyggere i 1999.
Ørkenens Sønner

Ørkenens Sønner er en dansk komikerkvartett bestående av Niels Olsen, Asger Reher, Henrik Koefoed og Søren Pilmark.
Ørkenens Sønner har spesialisert seg i sketsjer med lumre, sjofle tekster blant annet i form av flerstemmig barbershopsang.
Those Awful Hats

Handling

Filmen finner sted i en liten, full kinosal, hvor tilskuerne blir konstant distrahert av folk - i hovedsak kvinner - med store hatter som sperrer utsikten for alle andre. Filmen avsluttes med et tittelkort hvor det står "Ladies Will Please Remove Their Hats."
Vestgrønlandsstrømmen

Vestgrønlandsstrømmen er en kald og svak havstrøm som flyter nordover med Grønlands vestkyst. Strømmen er et resultat av det vann (Østgrønlandsstrømmen) som strømmer rundt rundt Grønlands sydspiss (Kapp Farvel).
DS «Donau»

Deportasjon av de norske jødene

26. november 1942 ble 532 jødiske fanger brakt ombord på skipet ved Utstikker 1 ved Amerikalinjens kai i Oslo, fordelt på 302 menn, 188 kvinner og 42 barn. I Tyskland gikk turen videre med tog til Auschwitz, og bare ni menn blant denne gruppen overlevde krigen.
Skipet var under kommando av SS-Untersturmführer Klaus Grossmann og Oberleutnant Manig. Kvinner og menn ble skilt da de kom ombord og plassert i separate lasterom. De sanitære forholdene ombord var dårlige, og noen fanger ble mishandlet av soldatene.

Senking

På eller rett før 16. januar 1945 (natt til 16. januar ifølge Hjeltnes) festet Roy Nilsen fra Milorg og Max Manus fra Kompani Linge ti tidsinnstilte limpet-miner (mine festet med magneter) under vannlinjen på skroget mens skipet lå til kai i Oslo. Meningen var at bomben skulle gå av ute i åpent hav etter at Donau hadde forlatt Oslofjorden, men fordi skipet ble forsinket gikk bomben av før det nådde Drøbak. Da skipet ikke ennå hadde nådd åpen sjø, greide den tyske kapteinen å sette skipet på grunn før hun sank helt. Det var 1500 tyske soldater og 450 hester ombord. Skipet ble stående i 40° vinkel på 40 meters dyp med akterenden ned og halve skroget under vann.
En viktig grunn til senkingen var at skipet i denne perioden ble brukt til transport av tyske styrker fra Norge til kontinentet. Disse styrkene skulle settes inn som forsterkninger på pressede frontavsnitt, særlig på vestfronten. Det ble et viktig mål for motstandsbevegelsen i Norge å sørge for at færrest mulig av disse forsterkningene kom fram.
Syv år etter senkingen ble vraket trukket av grunnen og slept til Bremerhaven for opphugging. Ifølge Hjeltnes ble vraket i mars-april 1952 registrert som «Bergensiana» og slept til dokk ved Akers Mek. Reparasjon ble vurdert, men 15. august 1952 ble skipet slept til Hamburg og hugget opp. En liten skipsklokke ble tatt vare på av Lingeklubben, mens hovedskipsklokken var lenge ved Hjemmefrontmuseet før den ble overført til HL-senteret i 2014.
Mattheus Brill

Liv og virke

Han var sønn av Mattheus Brill d.e. og bror av Paul Brill.
Brill reiste tidlig til Roma, hvor han fra 1570 under pave Gregor XIII dekorterte flere av Vatikanets saler og gallerier med landskap og religiøse prosesjoner, deriblant de freskene som utgjør «Translation der Reliquien des Gregor von Nazianz» i Loggia Gregoriana i Vatikanpalasset.  I disse bildene malte den unge Antonio Tempesta de spesielt viktige skikkelsene fra det romerske bybildet mot slutten av 1500-tallet.
Brill malte også hyrdebilder og frie komposisjoner i gammel nederlandsk stil.  I Dresden fins blant andre av hans malerier «Der junge Tobias mit Sara», og i Louvre henger «Parforcejagd auf Damhirsche».